CELEX: 32017R0997
Language: sk
Date: 2017-06-08 00:00:00
Title: Nariadenie Rady (EÚ) 2017/997 z 8. júna 2017, ktorým sa mení príloha III k smernici Európskeho parlamentu a Rady 2008/98/ES, pokiaľ ide o nebezpečnú vlastnosť HP 14 „ekotoxický“ (Text s významom pre EHP )

14.6.2017   
               
               
                  SK
               
               
                  Úradný vestník Európskej únie
               
               
                  L 150/1
               
            NARIADENIE RADY (EÚ) 2017/997
      z 8. júna 2017,
      ktorým sa mení príloha III k smernici Európskeho parlamentu a Rady 2008/98/ES, pokiaľ ide o nebezpečnú vlastnosť HP 14 „ekotoxický“
      (Text s významom pre EHP)
      RADA EURÓPSKEJ ÚNIE,
      so zreteľom na Zmluvu o fungovaní Európskej únie,
      so zreteľom na smernicu Európskeho parlamentu a Rady 2008/98/ES z 19. novembra 2008 o odpade a o zrušení určitých smerníc (1), a najmä na jej článok 38 ods. 2,
      so zreteľom na návrh Európskej komisie,
      keďže:
      
                  (1)
               
               
                  V prílohe III k smernici 2008/98/ES sa uvádzajú vlastnosti odpadu, pre ktoré sa odpad považuje za nebezpečný.
               
            
                  (2)
               
               
                  V smernici 2008/98/ES sa uvádza, že pri klasifikácii odpadu ako nebezpečného odpadu by sa okrem iného malo vychádzať aj z právnych predpisov Únie o chemikáliách, najmä pokiaľ ide o klasifikáciu zmesí ako nebezpečných zmesí vrátane limitných hodnôt koncentrácie používaných na tento účel. Rozhodnutím Komisie 2000/532/ES (2) sa stanovil zoznam druhov odpadu s cieľom podporiť harmonizovanú klasifikáciu odpadu a zabezpečiť harmonizované určovanie nebezpečných vlastností odpadu v Únii.
               
            
                  (3)
               
               
                  V prílohe III k smernici 2008/98/ES sa stanovuje, že priradenie nebezpečnej vlastnosti HP 14 „ekotoxický“ sa má realizovať na základe kritérií stanovených v prílohe VI k smernici Rady 67/548/EHS (3).
               
            
                  (4)
               
               
                  Smernica 67/548/EHS bola zrušená s účinnosťou od 1. júna 2015 a nahradilo ju nariadenie Európskeho parlamentu a Rady (ES) č. 1272/2008 (4). Uvedená smernica sa však na niektoré zmesi môže uplatňovať do 1. júna 2017, a to v prípade, že boli klasifikované, označené a balené v súlade so smernicou Európskeho parlamentu a Rady 1999/45/ES (5) a uvedené na trh pred 1. júnom 2015.
               
            
                  (5)
               
               
                  Príloha III k smernici 2008/98/ES bola nahradená nariadením Komisie (EÚ) č. 1357/2014 (6), s cieľom zosúladiť v náležitých prípadoch vymedzenia nebezpečných vlastností s nariadením (ES) č. 1272/2008 a nahradiť odkazy na smernicu 67/548/EHS odkazmi na nariadenie (ES) č. 1272/2008.
               
            
                  (6)
               
               
                  Vymedzenie pojmu nebezpečnej vlastnosti HP 14 „ekotoxický“ sa nariadením (EÚ) č. 1357/2014 nezmenilo, pretože bola potrebná ďalšia štúdia v záujme zabezpečenia úplnosti a reprezentatívnosti, pokiaľ ide o informácie o možnom vplyve zosúladenia posúdenia nebezpečnej vlastnosti HP 14 „ekotoxický“ s kritériami stanovenými v nariadení (ES) č. 1272/2008. Keďže uvedená štúdia bola dokončená, je vhodné premietnuť jej odporúčania do posúdenia nebezpečnej vlastnosti HP 14 „ekotoxický“, pokiaľ ide o odpad uvedený v prílohe III k smernici 2008/98/ES, a zosúladiť toto posúdenie v najväčšej možnej miere s kritériami stanovenými v nariadení (ES) č. 1272/2008, pokiaľ ide o posúdenie ekotoxicity chemických látok. Pri určovaní klasifikácie nebezpečnosti odpadu v prípade nebezpečnej vlastnosti HP14 „ekotoxický“ použitím výpočtových vzorcov by sa mali uplatňovať generické medzné hodnoty, ako sa vymedzujú v nariadení (ES) č. 1272/2008.
               
            
                  (7)
               
               
                  Príloha VI k nariadeniu (ES) č. 1272/2008 obsahuje harmonizované násobiace koeficienty pridelené určitému počtu látok klasifikovaných ako „nebezpečné pre vodné prostredie, kategória akútna 1“ alebo „nebezpečné pre vodné prostredie, kategória chronická 1“, ktoré sa používajú na odvodenie klasifikácie zmesi, v ktorej sú takéto látky prítomné. Vzhľadom na pokrok dosiahnutý pri zavádzaní týchto násobiacich koeficientov môže Komisia v súlade s článkom 38 ods. 2 smernice 2008/98/ES preskúmať výpočtové metódy na posudzovanie látok, pokiaľ ide o nebezpečnú vlastnosť HP 14 „ekotoxický“, v súvislosti s možným zavedením násobiacich koeficientov v rámci tejto metódy.
               
            
                  (8)
               
               
                  Ak sa vykonáva test odpadu na posúdenie prítomnosti nebezpečnej vlastnosti HP14 „ekotoxický“, je vhodné použiť príslušné metódy stanovené v nariadení Komisie (ES) č. 440/2008 (7) alebo iné medzinárodne uznané testovacie metódy a usmernenia. V rozhodnutí 2000/532/ES sa stanovuje, že v prípade posúdenia nebezpečnej vlastnosti odpadu na základe testu, ako aj pomocou koncentrácií nebezpečných látok, ako sa uvádza v prílohe III k smernici 2008/98/ES, majú mať prednosť výsledky testu. Okrem toho by sa mal brať do úvahy článok 12 nariadenia (ES) č. 1272/2008, najmä článok 12 písm. b) a postupy na jeho uplatňovanie. Je vhodné, aby Komisia podporovala výmenu najlepších postupov v súvislosti s testovacími metódami na posudzovanie látok, pokiaľ ide o nebezpečnú vlastnosť HP 14 „ekotoxický“, so zreteľom na ich možnú harmonizáciu.
               
            
                  (9)
               
               
                  Je vhodné poskytnúť podnikom a príslušným orgánom dostatočný čas na prispôsobenie sa novým požiadavkám.
               
            
                  (10)
               
               
                  Výbor uvedený v článku 39 smernice 2008/98/ES neposkytol stanovisko k opatreniam, ktoré sa stanovujú v tomto nariadení. Tieto opatrenia by preto mala Rada prijať v súlade s článkom 5a ods. 4 rozhodnutia Rady 1999/468/ES (8),
               
            PRIJALA TOTO NARIADENIE:
      Článok 1
      Príloha III k smernici 2008/98/ES sa mení v súlade s prílohou k tomuto nariadeniu.
      Článok 2
      Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
      Uplatňuje sa od 5. júla 2018.
      
         Toto nariadenie je záväzné v celom rozsahu a priamo uplatniteľné vo všetkých členských štátoch.
         V Luxemburgu 8. júna 2017
         
            
               Za Radu
            
            
               predsedníčka
            
            K. SIMSON
         
      
      
         (1)  Ú. v. EÚ L 312, 22.11.2008, s. 3.
      
         (2)  Rozhodnutie Komisie 2000/532/ES z 3. mája 2000 nahradzujúce rozhodnutie 94/3/ES, ktorým sa vydáva zoznam odpadov podľa článku 1 písm. a) smernice Rady 75/442/EHS o odpadoch a rozhodnutie Rady 94/904/ES, ktorým sa vydáva zoznam nebezpečných odpadov podľa článku 1 ods. 4 smernice Rady 91/689/EHS o nebezpečných odpadoch (Ú. v. ES L 226, 6.9.2000, s. 3).
      
         (3)  Smernica Rady 67/548/EHS z 27. júna 1967 o aproximácii zákonov, iných právnych predpisov a správnych opatrení týkajúcich sa klasifikácie, balenia a označovania nebezpečných látok (Ú. v. ES 196, 16.8.1967, s. 1).
      
         (4)  Nariadenie Európskeho parlamentu a Rady (ES) č. 1272/2008 zo 16. decembra 2008 o klasifikácii, označovaní a balení látok a zmesí, o zmene, doplnení a zrušení smerníc 67/548/EHS a 1999/45/ES a o zmene a doplnení nariadenia (ES) č. 1907/2006 (Ú. v. EÚ L 353, 31.12.2008, s. 1).
      
         (5)  Smernica Európskeho parlamentu a Rady 1999/45/ES z 31. mája 1999 o aproximácii zákonov, iných právnych predpisov a správnych opatrení členských štátov o klasifikácii, balení a označovaní nebezpečných prípravkov (Ú. v. ES L 200, 30.7.1999, s. 1).
      
         (6)  Nariadenie Komisie (EÚ) č. 1357/2014 z 18. decembra 2014, ktorým sa nahrádza príloha III k smernici Európskeho parlamentu a Rady 2008/98/ES o odpade a o zrušení určitých smerníc (Ú. v. EÚ L 365, 19.12.2014, s. 89).
      
         (7)  Nariadenie Komisie (ES) č. 440/2008 z 30. mája 2008, ktorým sa ustanovujú testovacie metódy podľa nariadenia Európskeho parlamentu a Rady (ES) č. 1907/2006 o registrácii, hodnotení, autorizácii a obmedzovaní chemických látok (REACH) (Ú. v. EÚ L 142, 31.5.2008, s. 1).
      
         (8)  Rozhodnutie Rady 1999/468/ES z 28. júna 1999, ktorým sa ustanovujú postupy pre výkon vykonávacích právomocí prenesených na Komisiu (Ú. v. ES L 184, 17.7.1999, s. 23).
      
         PRÍLOHA
         Príloha III k smernici 2008/98/ES sa mení takto:
         
                     1.
                  
                  
                     Záznam týkajúci sa HP 14 „ekotoxický“ sa nahrádza takto:
                     
                        „HP 14 „ekotoxický“: odpad, ktorý predstavuje alebo môže predstavovať okamžité alebo oneskorené riziká pre jednu alebo viacero zložiek životného prostredia.
                     Odpad sa klasifikuje ako nebezpečný odpad typu HP 14, ak spĺňa ktorúkoľvek z týchto podmienok:
                     
                                 —
                              
                              
                                 Odpad, ktorý obsahuje látku klasifikovanú ako látka poškodzujúca ozónovú vrstvu s kódom výstražných upozornení H420 prideleným v súlade s nariadením Európskeho parlamentu a Rady (ES) č. 1272/2008 (*1), a koncentrácia takejto látky dosahuje alebo prekračuje limitnú hodnotu koncentrácie 0,1 %.
                                 [c(H420) ≥ 0,1 %]
                              
                           
                                 —
                              
                              
                                 Odpad, ktorý obsahuje jednu alebo viacero látok klasifikovaných ako látky spôsobujúce akútnu vodnú toxicitu s kódom výstražných upozornení H400 prideleným v súlade s nariadením (ES) č. 1272/2008, a súčet koncentrácií týchto látok dosahuje alebo prekračuje limitnú hodnotu koncentrácie 25 %. Na takéto látky sa uplatňuje medzná hodnota 0,1 %.
                                 [Σ c (H400) ≥ 25 %]
                              
                           
                                 —
                              
                              
                                 Odpad, ktorý obsahuje jednu alebo viacero látok klasifikovaných ako látky spôsobujúce chronickú vodnú toxicitu 1, 2 alebo 3 s kódom (kódmi) výstražných upozornení H410, H411 alebo H412 pridelenými v súlade s nariadením (ES) č. 1272/2008, a súčet koncentrácií všetkých látok klasifikovaných ako látky spôsobujúce chronickú vodnú toxicitu 1 (H410) vynásobený číslom 100 a pripočítaný k súčtu koncentrácií všetkých látok klasifikovaných ako látky spôsobujúce chronickú vodnú toxicitu 2 (H411) vynásobenému číslom 10 a pripočítaný k súčtu koncentrácií všetkých látok klasifikovaných ako látky spôsobujúce chronickú vodnú toxicitu 3 (H412) dosahuje alebo prekračuje limitnú hodnotu koncentrácie 25 %. Medzná hodnota 0,1 % sa uplatňuje na látky klasifikované ako H410 a medzná hodnota 1 % sa uplatňuje na látky klasifikované ako H411 alebo H412.
                                 [100 × Σc (H410) + 10 × Σc (H411) + Σc (H412) ≥ 25 %]
                              
                           
                                 —
                              
                              
                                 Odpad, ktorý obsahuje jednu alebo viacero látok klasifikovaných ako látky spôsobujúce chronickú vodnú toxicitu 1, 2, 3 alebo 4 s kódom (kódmi) výstražných upozornení H410, H411, H412 alebo H413 v súlade s nariadením (ES) č. 1272/2008, a súčet koncentrácií všetkých látok klasifikovaných ako látky spôsobujúce chronickú vodnú toxicitu dosahuje alebo prekračuje limitnú hodnotu koncentrácie 25 %. Medzná hodnota 0,1 % sa uplatňuje na látky klasifikované ako H410 a medzná hodnota 1 % sa uplatňuje na látky klasifikované ako H411, H412 alebo H413.
                                 [Σ c H410 + Σ c H411 + Σ c H412 + Σ c H413 ≥ 25 %]
                              
                           Pričom: Σ = súčet a c = koncentrácie látok.
                     
                        (*1)  Nariadenie Európskeho parlamentu a Rady (ES) č. 1272/2008 zo 16. decembra 2008 o klasifikácii, označovaní a balení látok a zmesí, o zmene, doplnení a zrušení smerníc 67/548/EHS a 1999/45/ES a o zmene a doplnení nariadenia (ES) č. 1907/2006 (Ú. v. EÚ L 353, 31.12.2008, s. 1).“"
						
                  
               
                     2.
                  
                  
                     Poznámka pod záznamom týkajúcim sa HP 15 sa vypúšťa.